Oficialusis leidinys L 084 , 28/03/2002 p. 0069 - 0070



Komisijos sprendimas 2002 m. kovo 27 d. laikinai sustabdantis konditerijos gaminių iš drebučių, kuriuose yra maisto priedo E 425 konjac, pateikimą į rinką ir importą (pranešta dokumentu Nr. C(2002) 1283) (tekstas svarbus EEE) (2002/247/EB) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų, kuriais įkuriama Europos maisto saugos institucija ir nustatantį su maisto saugos klausimais susijusias procedūras [1], ypač į jo 53 straipsnio 1 dalį, kadangi: (1) Pagal Reglamento (EB) Nr. 178/2002 53 straipsnio 1 dalį Komisija gali sustabdyti maisto pateikimą į rinką arba jo vartojimą kai tikėtina, kad jis gali kelti didelį pavojų žmonių sveikatai, kai toks pavojus negali būti tinkamai sustabdytas priemonėmis, kurias taiko suinteresuotos valstybės narės. (2) 1995 m. vasario 20 d. Europos Parlamento ir Tarybos direktyvos 95/2/EB dėl maisto priedų, išskyrus dažiklius ir saldiklius [2] IV priedas tam tikromis sąlygomis leidžia maisto produktuose vartoti maisto priedą E 425 konjac. (3) Kelios valstybės narės ir trečiosios šalys ėmėsi priemonių, kad būtų laikinai uždrausta pateikti į rinką mažus drebučių puodelius, kuriose yra E 425 konjac, kadangi jie buvo jais užspringusių kelių vaikų iš trečiųjų šalių mirties priežastimi. Komisijai buvo pranešta apie šias priemones. (4) Kai kurie mažų drebučių puodelių gamintojai pripažįsta žmonių sveikatai keliamą pavojų ir ant maisto pakuotės pritvirtina įspėjimą, pabrėždami pavojų vaikams ir pagyvenusio amžiaus žmonėms. (5) Komisija kartu su Maisto grandinės ir gyvūnų sveikatos nuolatiniu komitetu patikrino valstybių narių pateiktą informaciją. (6) Remiantis valstybių narių, kurios patvirtino priemones nacionaliniu lygiu, pateikta informacija, galima daryti išvadą, kad maži drebučių puodeliai, kuriuose yra E 425 konjac, kelia pavojų gyvybei. Be to, ne tik jų forma ir dydis, bet ir cheminės bei fizinės konjac savybės yra ta priežastis, dėl kurios maži drebučių puodeliai yra didelio pavojaus žmogaus sveikatai priežastis. (7) Šiuo atveju įspėjimas pridedant etiketę yra nepakankamas, kad būtų apsaugota žmonių, ypač vaikų, sveikata. (8) Būtinos visoje Bendrijoje taikomos priemonės, kad žmonių sveikata būtų pakankamai apsaugota, kadangi kai kuriose valstybėse narėse priimtos priemonės skiriasi bei todėl, kad kitos valstybės narės nesiėmė jokių priemonių. (9) Būtina sustabdyti mažų drebučių puodelių, kuriuose yra konjac, pateikimą į rinką, konjac mažuose drebučių puodeliuose vartojimą bei mažų drebučių puodelių, kuriuose yra konjac, importą siekiant apsaugoti žmonių sveikatą. Be to, bet kurių kitų konditerijos gaminių iš drebučių, kuriuose yra konjac, bei konjac vartojimas bet kuriuose tokiuose gaminiuose turėtų būti sustabdytas, kadangi jie gali kelti tokį pat pavojų kaip ir maži drebučių puodeliai. (10) Komisija siūlys Europos Parlamentui ir Tarybai iš dalies pakeisti Direktyvą 95/2/EB dėl maisto priedų, išskyrus dažiklius ir saldiklius, kad būtų pakeistas leidimas naudoti E 425 konjac pagal šį sprendimą. (11) Komisija išnagrinės, ar reikia imtis papildomų veiksmų nagrinėjant pavojų užspringti, kuris gali kilti dėl įprasto standiklių konditerijos gaminiuose iš drebučių vartojimo, ir prireikus ateityje pateiks atitinkamus pasiūlymus. (12) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę, PRIĖMĖ ŠĮ SPRENDIMĄ: 1 straipsnis 1. Sustabdomas konditerijos gaminių iš drebučių, įskaitant mažus drebučių puodelius, kuriuose yra E 425: konjac: i) konjac guma ii) konjac gliukomanano, pateikimas į rinką. 2. Sustabdomas E 425: konjac: i) konjac guma ii) konjac gliukomananas, esančių konditerijos gaminiuose iš drebučių, įskaitant mažus drebučių puodelius, vartojimas. 3. Sustabdomas konditerijos gaminių iš drebučių, įskaitant mažus drebučių puodelius, kuriuose yra 425: konjac : i) konjac guma ii) konjac gliukomananas, importas. 2 straipsnis Šis sprendimas skirtas valstybėms narėms. Priimta Briuselyje, 2002 m. kovo 27 d. Komisijos vardu David Byrne Komisijos narys [1] OL L 31, 2002 2 1, p. 1. [2] OL L 61, 1995 3 18, p. 1. --------------------------------------------------